春日雜興十五首  其一三
作者：華鎮
朝代：宋

paragraphs: 纖纖蘭蕙甲，青青楊柳絲。
草木有春華，園林競芳時。
妝點貴銓次，高下有推移。
連畛已端修，茅蹊盡平治。
雕欄被丹雘，文甃合瑠璃。
穿薄啟縈迂，拍隄汎漣漪。
安排紅藥樹，映带牡丹枝。
蔓草既誅鋤，秋榮亦芟夷。
碧蘆斷修幹，丹蓼剪芳蕤。
苞杞散不收，叢菊棄如遺。
蘆蓼尚云可，杞菊或未宜。
神功著西河，嘉聲藹東籬。
朱實照金鼎，黄華登玉巵。
暄凉雖異序，榮秀各有期。
商飆掠春叢，摧折誰能支。